Enmannsforetaks fradragsrett for eiers kostnader til akupunkturutdanning (skatteloven § 6-1)
Dato: 2002-12-29

Sammendrag: Han ønsker å gjennomføre et deltidsstudie i tradisjonell kinesisk akupunktur. Av brosjyre som skattyter har sendt Skattedirektoratet fremgår at studiet går over 3 ½ år. Skattyter må betale 2 750 kr i årlig studieavgift, 3 000 kr pr. måned (12 måneder årlig) og ca. 2 000 kr for studielitteratur. Studiet omfatter seminar med plenumsundervisning, praktisk undervisning, klinisk undervisning (til sammen 772 forelesningstimer). I tillegg kommer hjemmestudier/kollokvier, eksamener, hovedoppgave og avsluttende studietur til Kina. For å kunne starte på studiet er det et krav at man har en medisinsk grunnutdanning som for eksempel fysioterapeut eller lege. Hovedmålet med studiet er formulert slik i brosjyren: "Studiet omfatter ca 40 vekttall og har som formål å gi studentene en grundig teoretisk og praktisk utdanning i klassisk akupunktur." I sitt daglige virke bruker skattyter en behandlingsform som kalles triggerpunktbehandling. Denne går ut på å lokalisere og behandle punkter. Dette er en behandlingsform som man fordyper seg i gjennom dette studiet. Punktene behandles på ulike måter: De behandles manuelt med fingrene, ved elektroterapi som er en del av fysioterapien eller med en kombinasjon med nåler. Skattyter ønsker å integrere det han lærer på studiet i sitt daglige virke som fysioterapeut. Skattyters anmodning gjelder spørsmål om fradragsrett for utgifter knyttet til deltidsstudie i tradisjonell kinesisk akupunktur. Han viser til lagmannsrettsdom inntatt i Utv. 1988/606 hvor retten ga en allmennpraktiserende lege fradragsrett for utgifter til opplæring i bl.a. akupunktur.

Skattedirektoratets vurdering Spørsmålet i saken er etter Skattedirektoratets syn om skattyters deltidsstudie i tradisjonell kinesisk akupunktur anses for å være ajourhold ift. utviklingen i faget fysioterapi eller om det må karakteriseres som en grunnutdanning/videreutdanning. Etter skatteloven § 6-1 gis det: " Fradrag for kostnad som er pådratt for å erverve, vedlikeholde, eller sikre skattepliktig inntekt. Det er sikker rett at kostnader knyttet til grunnutdanning ikke gir rett til fradrag etter denne bestemmelse, jf. Lignings-ABC 2001 side 1046 pkt 1.1. På den annen side gis det fradrag for kostnader til å holde ved like sin utdanning og til å holde seg ajour med utviklingen i faget når utdanningen brukes til erverv av inntekt. Zimmer har i sin "Lærebok i skatterett", 4. utgave side 204 bl.a. sagt følgende om fradragsrett for utdannelse: "Et hovedsynspunkt er at utdannelse frem til fullført yrkeskompetanse er grunnutdannelse som ikke gir fradragsrett. Utdannelse som tar sikte på å sikre at dette nivået opprettholdes, er etterutdannelse som gir fradragsrett. Kostnader til utdannelse som gir skattyteren ny kompetanse må imidlertid sidestilles med kostnader til grunnutdannelse." Lagmannsrettsdommen som skattyter har vist til (Utv. 1988/606) gjelder et tilfelle hvor en allmennpraktiserende lege gis fradragsrett for utgifter til opplæring i akupunktur og kostholdslære. Retten legger i dommen vekt på at det dreide seg om kurs av relativt beskjedent omfang (helgekurs i 24 dager) og at skattyteren i sin praksis hadde nytte av kinesisk medisin og akupunktur som et nyttig supplement til tradisjonell medisin. Skattedirektoratet legger til grunn at skattyter vil kunne ha nytte av utdanningen i sin praksis som fysioterapeut. Det er imidlertid et vesentlig mer omfattende studie skattyter ønsker å delta på enn det forholdet dommen omhandler. Av den tilsendte brosjyre fremgår at skattyter årlig må delta på 32 dager med plenumsundervisning, 12 dager med kveldsundervisning og klinisk undervisning i 10 timer første året, 50 timer andre året og 100 timer tredje året. I tillegg kommer hjemmestudier/kollokvier, eksamener og hovedoppgave og kursopphold i Kina. På årsbasis vil studieutgifter, -studieavgifter og litteraturutgifter beløpe seg til litt over 40 000 kroner. For hele studiet vil således de kjente utgifter utgjøre minst 130 000 kroner. Den foreliggende sak synes således å ha klare likheter med herredsrettsdommen i Utv. 1995/323. I denne dommen nektes en selvstendig næringsdrivende fysioterapeut fradrag for utgifter til et tre årig kurs i akupunktur. Kursutgiftene beløp seg til ca. 150 000 kroner. Herredsretten diskuterer i premissene den ovenfor nevnte lagmannsrettsdom, men slår fast at akupunkturkurset lagmannsretten vurderte var av moderat omfang og at det ikke hadde som siktemål å gjøre legen til spesialist. Lagmannsrettsdommen var derfor ikke avgjørende for den sak herredsretten skulle avgjøre. Skattedirektoratet finner etter en konkret vurdering at både siktemålet med kurset og omfanget av det planlagte deltidsstudie i tradisjonell kinesisk akupunktur, tilsier at man ikke står overfor fradragsberettiget ajourhold etter skatteloven § 6-1. Konklusjon Skattyter gis ikke rett til fradrag etter skatteloven § 6-1 for kostnader til deltidsstudie i tradisjonell kinesisk akupunktur.